Olofsborg
Olofsborg er en borg i den finske by Savonlinna (Nyslott). Olofsborg blev påbegyndt i 1475 af Erik Akselsen Thott på en ø i Saimaasystemet. Russerne opfattede byggeriet som et brud på Freden i Nöteborg, og det kom til en kortvarig krig 1495-96. Olofsborg fik på ny betydning efter Freden i Åbo 1743, da den blev en russisk grænsefæstning mod Sverige. Borgen er usædvanlig velbevaret (restaureret 1868-69 efter brand samt 1959-75) og har siden 1967 dannet ramme om Savonlinnas operafestival.